Louise Elholm (V), 2025-06-04:
Tak for ordet.
Det er over 35 år siden, at den forfærdelige tragedie skete.
Så jeg er ny i sagen, selv om sagen er gammel.
Men jeg er ikke uden relation til sagen.
Jeg har fulgt den tæt, og jeg vil også sige, at det er en af de sager, der brænder sig ind i nethinden.
Det er en af de sager, man husker.
Det er ikke mange ting, man husker, når man tænker tilbage.
Jeg var selv et stort barn, da jeg vågnede den 7. april og hørte historien om »Scandinavian Star« og så billederne af branden.
Jeg kunne i den grad relatere til det, for det var ikke lang tid siden, jeg var kommet hjem fra skiferie i Norge med et skib fra Oslo.
Jeg kendte ikke nogen på skibet, men det satte noget andet i gang.
Det satte nogle tanker i gang om, at man ikke nødvendigvis er sikker på et skib.
Hvad sker der, hvis der kommer en ildebrand?
Kunne det have været mig?
Sådan tror jeg at der er mange der har tænkt.
Jeg har ikke oplevet det selv, og jeg har ikke selv været i den situation, men jeg føler i den grad med dem, der har været der, og dem, der har oplevet det.
Jeg vil sige, at det også tog noget tid, før jeg var tryg på en Oslofærge igen oven på det her.
For Venstre har det været vigtigt, at vi får vendt hver en sten i den her sag.
Derfor er jeg rigtig glad for, at hr. Søren Søndergaard også krediterer min formand, hr. Troels Lund Poulsen, for at have sat gang i en undersøgelse, da han var erhvervsminister.
For det fortjener folk.
De fortjener, at vi er ærlige om, hvad der er foregået, og at man finder ud af, hvad der er sket.
Derfor har det været vigtigt for os at få de her ting undersøgt grundigt.
Først satte hr. Troels Lund Poulsen gang i en undersøgelse, og derudover har min kollega hr. Christoffer Aagaard Melson været aktiv i det udvalg, der har fulgt taskforcen.
Det er utrolig vigtigt, at vi kommer til bunds i den her sag.
Der skal ikke være nogen tvivl om, at det er vores holdning.
Vi har jo så fået de to rapporter, og de er ikke fuldstændig enslydende, må man sige.
Det giver også grund til lidt forvirring.
Men det er klart, at de rapporter, der har været, gør meget, meget stort indtryk – også den kritik, der har været, om, at hvis Søfartsstyrelsen havde udført en havnestatskontrol før skibets afgang, kunne nogle passagerer sandsynligvis have haft bedre overlevelsesmuligheder.
Det er en forfærdelig, forfærdelig konklusion, hvis det er det, der er virkeligheden.
Og det er jo nok ikke sandsynligt.
I Erhvervsudvalget har vi sendt et brev til Folketingets ombudsmand.
Jeg er formand for Folketingets Erhvervsudvalg og vil bare lige fortælle, at jeg i går fik et svar fra ombudsmanden om, at han har modtaget henvendelsen og arbejder på et svar, men at han ikke kan give os et endeligt svar endnu.
Men det bliver taget seriøst.
Det er for mig et udtryk for, at vi skal have undersøgt alting.
Vi gør, hvad vi kan, for at få tingene undersøgt bedst muligt.
Når det så er sagt, kan mine ærede kollegaer jo også høre, at vi fuldstændig bakker op om den vedtagelsestekst, der er.
Det gør vi af hensyn til tredelingen af magten.
Når der kører retssager, mener vi ikke, at vi samtidig skal drage konklusionen i Folketingssalen.
Det betyder ikke, at man ikke skal tage det seriøst, og at man ikke skal vende hver en sten.
Derfor er det rigtig godt, at vi har en vedtagelsestekst, hvori regeringen forpligter sig på at indkalde Folketingets partier.
Det er vi i Venstre også klar til at følge tæt videre.
Det er vigtigt, at man kan regne med, at vi prøver på at gøre vores bedste i Folketinget.
Det mener jeg også at vi gør.
Vi gør vores bedste.
Dengang strammede man heldigvis op på reglerne, så jeg skulle ikke være så bekymret for at tage færgen dengang.
Jeg forstod jo ikke, at man havde strammet op på sikkerhedsreglerne, men det var godt, at man gjorde det, for vi ville jo ikke have, at en sådan tragedie gentager sig.
Men det kræver også, at folk har tillid til os.
Det synes jeg er vigtigt at tage alvorligt, og det forsøger vi også at gøre i den her sag.
Så vi vil gøre vores bedste for at sikre, at sandheden kommer frem, og at vi får tingene belyst bedst muligt.
Men Venstre støtter vedtagelsesteksten.